Canadisk politi jakter på mann i grotesk sak
Første tegn på den makabre forbrytelsen var da det konservative partiet fikk en pakke i posten som inneholdt en råtten og avkuttet fot. Kort etter ble en hånd funnet i en pakke på postkontoret i Ottawa, og deretter fant en vaktmester en overkropp uten hode, bein og armer i en koffert ved en søppelplass. BAKGRUNN: Sendte avkuttet menneskefot til kanadisk partikontor Den første pakken ble halvveis åpnet av en resepsjonist i partihovedkvarteret, som ringte politiet da hun så blodflekker og senere besvimte av stanken. Politiet i Montreal sendte ut et bilde av 29 år gamle Luka Rocco Magnotta, som bruker flere aliaser, og ba folk over hele Canada om å se etter ham. En mann med det samme navnet opptrer på flere internettsider med et bilde som ligner på det politiet sendte ut. På en av sidene vises en video der mannen dreper kattunger og gir en av dem til en pytonslange. På andre nettsider beskrives Magnotta som en mannlig, biseksuell skuespiller i pornofilmer. Han har tidligere vært kjæreste med seriemorderen Karla Homulka, som i 1991 ble dømt for voldtekt og drap på to tenåringsjenter og sin egen søster. - Politiet har aldri opplevd et slikt åsted, sa politisjef Ian Lafreniere etter at hans folk hadde gjennomsøkt en leilighet i Montreal der liket ble partert. Han ville ikke beskrive scenen i detalj, men politiet skal ha funnet bevis for at Magnotta filmet drapet og parteringen av liket. Lafreniere sier at politiet også vet at Magnotta, som har rent rulleblad, kjente offeret, men han ville ikke si hvordan.
En biseksuell pornoskuespiller etterlyses i grotesk sak i Canada. Saken omfatter blant annet avkuttede kroppsdeler og drepte kattunger.